钦定古今图书集成/明伦汇编/氏族典/第264卷 > 王处直
## 钦定古今图书集成/明伦汇编/氏族典/第264卷 > 王处直

按《五代史王处直传》：“处直字允明，京兆万年人也。父
宗，善殖财货，富拟王侯，为唐神策军使，子处存、处直。
处存以父任为骁卫将军，乾符六年拜义武军节度
使，乾宁二年卒。三军以河朔故事，推处存子郜为留
后，处直为都知兵马使。光化三年，梁兵攻定州，郜遣
处直率兵拒之，战于沙河，为梁所败。败兵返入城逐”
郜，郜出奔晋，乱兵推处直为留后。梁兵围之，处直乃
与梁盟。梁太祖表处直义武军节度使。梁兵攻王镕，
镕求救于晋，处直亦遣人至晋，愿绝梁以自效。晋兵
救镕，处直以兵五千从，破梁军于柏乡。其后晋北破
燕，南取魏博，与梁战河上十馀年，处直未尝不以兵
从。处直客李应之于陉邑，阑得小儿刘云郎与处直，
处直养以为子，更名曰“都”，甚爱之，应之由此益横。是
时，幽州李匡俦假道中山以如京师，处直伏甲城外，
以备不虞。匡俦已去，甲士入城，围应之第，执而杀之。
因诣处直请杀都，处直不与。明日第功行赏，因阴疏
甲士姓名，自队长以上，藏于别籍。其后因事诛之，凡
二十年，无一人免者，而处直终为都所杀。